
Arktisk-alpin botanisk hage – status og framtid 

Innledning

I styremøte 16. desember 2004 (sak S 65-04) vedtok universitetsstyret blant annet følgende (punkt 4): 

Administrasjonen bes utrede situasjonen for Arktisk – alpin botanisk hage ved Universitetet i Tromsø og legge frem sak for styret

Saken ble tatt opp i styret på bakgrunn av skriftlig innspill til styremedlemmene fra avtroppende daglig leder for Arktisk – alpin botanisk hage (Botanisk hage) Finn Haugli som uttrykker bekymring for Botanisk hages framtid (jf vedlegg 1).

I brev av 23. februar i år fra universitetsdirektøren bes Tromsø Museum (TMU) redegjøre for status i dag og planer fremover for Botanisk Hage med fokus på organisatoriske, faglige og økonomiske forhold. 

Universitetsdirektøren har mottatt innspill fra Tromsø Museum (TMU) om saken datert 13. april 2005 (jf vedlegg 2) 

Organisatoriske forhold

Botanisk hage er i dag organisatorisk tilknyttet TMU ved Fagenhet for botanikk. Dette ble vedtatt av daværende universitetsstyre 12. desember 1991 (sak S232/91) i forbindelse med etableringen av Botanisk hage. For å ivareta faglig samarbeid på tvers av institusjonene har også Botanisk hage et fagstyre hvor TMU, Institutt for biologi (IB) ved Mat.-nat. fak, Tromsø kommune, Nordnorsk kompetansesenter Holt og Fylkesmannen i Troms er representert. De andre botaniske hagene i Norge er også organisatorisk underlagt universitetsmuseene.

Det er i dag knyttet to personer fast til Botanisk hage, daglig leder og gartner. Videre tas det inn sommerhjelpere etter behov. Vitenskapelig ansatte (botanikere) ved TMU og Mat.-nat. fak. legger også ned arbeid i Botanisk hage som en del av sin faglige virksomhet.

Nåværende daglig leder fratrer sin stilling ved årsskiftet.

Virksomheten ved Botanisk hage

TMU viser i vedlagte brev til alpinhage-eksperter fra Storbritannia som mener at samlingene av sildre (Saxifraga) og sør-amerikanske planter i Tromsø trolig er de beste på friland i verden, og lignende superlativer ble også brukt om plantekvaliteten innen samlingene av nøkleblom (Primula) og valmuesøster (Meconopsis). På grunn av Tromsøs kjølige klima, ligger det muligheter for å bygge opp en samlingskvalitet av arktisk-alpine planter som ikke er mulig i botaniske hager med varmere klima. Dette aspektet er viktig for gartneri-/planteskolesektoren i landsdelen. Botanisk hage har etter TMUs syn potensial for å bli enda viktigere som turistmål og i profileringen av Tromsø enn i dag. 

Med noen unntak har man til nå kun hatt én samling i Botanisk hage der det drives aktiv forskning, nemlig Tradisjonshagen, som er en moderne genbank for gammelt staudemateriale fra private hager i hele landsdelen. Med godt utviklete samlinger kan Botanisk hage gi videre grunnlag for forskning av plantegeografisk, plantefysiologisk og taksonomisk karakter på alpine og arktiske arter. For alle slike forskningsprosjekt vil DNA-laboratoriet som er etablert ved Fagenhet for botanikk gi økt potensial. Prosjekter knyttet opp mot planteslekter i Tradisjonshagen er allerede i gang, med ekstern finansiering. Med de antatte klimaendringene vil, i følge TMU, Tromsøs posisjon bli enda viktigere i forhold til andre botaniske hager. Dette gjelder også dyrkningsmessig ivaretaking av truete arter/populasjoner. 
Samlingen ved Botanisk hage brukes til undervisning på bachelor-programmet ved Institutt for biolog (Mat.-nat.fak.). Den største brukeren er likevel museumslærerne i forbindelse med  undervisningsopplegg for skoleverket. I tillegg kommer at Botanisk hage benyttes i opplegg i regi av Vitensenteret. 

Vitenskapelig ansatte og foreningen Botanisk Hages Venner har i ulik grad vært involvert i formidlingstiltak. Tiltakene er populære for publikum og planlegges videreført. 

Botanisk hage i Tromsø har i dag ingen fasiliteter for å produsere egne planter i motsetning til andre botaniske hager. TMU framholder at oppbyggingen av en planteskole er avgjørende viktig for framtidig vedlikehold og utvikling av samlingen. TMU legger vekt på at en botanisk hage må inneholde de fasiliteter som skal til for at det kan drives aktiv forskning, men at denne muligheten har manglet i Tromsø på grunn av mangel av planteskole og tilstrekkelig ressurser.
Økonomi

Midler til finansiering av Botanisk hage inngår i rammebevilgningen til TMU.  I perioden 2000-2003 har driftsbudsjettet for Botanisk hage variert mellom kr 270 000 og 370 000. I 2004 var budsjettet på kr 200 000. I 2005 har TMU satt av kr 260 000 til drift av Botanisk hage, hvorav       kr 100 000 er øremerkede midler fra UFD knyttet publikumstiltak rettet mot skoleelever.  

I tillegg til midler over TMUs budsjett, finansieres også Botanisk hage over Teknisk avdelings budsjett. Dette gjelder lønnsmidler til sommerhjelp, årlig ca kr 100 000, og driftsmidler til utendørstiltak i størrelsesorden 50 000 – 100 000 kr årlig.

TMU begrunner reduksjon i tildelingen til Botanisk Hage de siste årene med den generelle budsjettsituasjonen for Museet. TMU ber om utvidelse av budsjettrammen for 2006 med 900 000  for å styrke driftsbudsjettet og bemanningen (en person) til Botanisk hage. Videre foreslår TMU en ekstrabevilgning for 2005 på 240 000 for å styrke driftsbudsjettet for inneværende år. 

Universitetsdirektørens vurdering

Til tross for Botanisk hages kortvarige eksistens er den i Tromsø blitt en attraksjon som har høstet mange lovord, også internasjonalt. Universitetsdirektøren ser betydning av å sikre driften og sørge for videre utvikling av Botanisk hage i årene fremover. 

Universitetsdirektøren foreslår et ekstraordinært driftstilskudd til Botanisk Hage i 2005 på              kr 240 000, dekket inn over sentral reserve. Videre er universitetsdirektøren innstilt på å foreslå en rammeutvidelse for TMU ved budsjettfordelingen for 2006 for å bedre ressurssituasjonen til Botanisk hage på permanent basis. Dette gjelder både midler til drift og lønnsmidler til ny stilling. Universitetsdirektøren vil samtidig understreke TMUs ansvar for å prioritere Botanisk hage innenfor den budsjettrammen TMU til enhver tid disponerer. 

Spørsmålet om etablering av planteskole som del av Botanisk hage, må utredes og vurderes nærmere før vedtak kan gjøres på dette området. Universitetsdirektøren vil følge opp dette. 

Innstilling til vedtak

1. Tromsø Museum  gis ekstraordinær tildeling i 2005 på kr 240 000 øremerket Botanisk hage. Midlene dekkes inn over sentral reserve. 


2. Spørsmålet om etablering av planteskole i Botanisk hage utredes nærmere.
Tromsø, 11. mai 2005

Vedlegg 1: 
Brev fra Finn Haugli med utvalgte vedlegg datert 25. november 2004

Vedlegg 2: 
Brev fra Tromsø Museum datert 13. april 2005

